醜婦謠
作者：胡仲弓
朝代：宋

paragraphs: 人知醜婦醜，不知醜婦妍。
醜婦安乎醜，婦德或可全。
荆釵與布裙，常坐紡織邊。
妍婦巧於人，玉貌長娟娟。
嫵媚及依阿，萬態隨方圓。
醜者妍之實，妍者醜之端。
醜者妍之德，妍者醜之賊。
人皆惡其醜，我以醜爲則。
人皆愛其妍，我以妍爲惑。
丁寧醜婦人，莫效妍婦顰。
欲保醜婦德，莫學妍婦色。
人鑑不可欺，妍醜自明白。